(4)

Tilanteet, joissa tavaroita pidetään/ei pidetä pakattuina yhteen tiettyä tarvetta varten tai jonkin erityisen toiminnan suorittamista varten: a) Se, että tavarat pakataan yhteen lahjaksi tai lahjapakkaukseksi (esim. joulu-, äitienpäivä- tai ystävänpäivälahjaksi), ei automaattisesti tarkoita, että ne on pakattu yhteen tiettyä tarvetta varten tai jonkin erityisen toiminnan suorittamista varten. Tavaroita on kuitenkin tarkasteltava tapauskohtaisesti. Myöskään tavaroita, jotka esitetään tullille yhdessä ja joissa on sama malli, kuvio tai koristelu (esim. kukin niistä on koristeltu vaaleanpunaisilla kukilla), ei saa luokitella vähittäismyyntiä varten sarjoiksi pakatuiksi tavaroiksi, jollei niitä ole pakattu yhteen tiettyä tarvetta varten tai jonkin erityisen toiminnan suorittamista varten. Esimerkiksi tavaralajitelma, joka koostuu rannekellosta, elektronisesta taskulaskimesta ja kuulakärkikynästä, joissa kaikissa on sama koristekuvio ja jotka on pakattu vähittäismyyntiä varteen yhteen laatikkoon, ei ole 3 yleisen tulkintasäännön b alakohdassa tarkoitettu sarja, koska näitä tavaroita ei ole pakattu yhteen tiettyä tarvetta varten tai jonkin erityisen toiminnan suorittamista varten. b) Samassa paikassa/ympäristössä käytettävien tavaroiden ei välttämättä oleteta olevan tarkoitettu tiettyä tarvetta varten tai jonkin erityisen toiminnan suorittamista varten. Esimerkiksi ”rantasarja”, joka koostuu rantakassista, kylpypyyhkeestä ja frisbeestä, ei ole 3 yleisen tulkintasäännön b alakohdassa tarkoitettu sarja. Vaikka tavaroita käytetään uimarannalla, ne on tarkoitettu täysin eri toimintoihin (uiminen ja pelaaminen) eivätkä ne liity toisiinsa. c) Se, että tavaroita käyttää tietty henkilö tai henkilöryhmä (lapset, henkilöt, joilla on sama ammatti tai harrastus, jne.), ei automaattisesti tarkoita sitä, että niitä pidetään vähittäismyyntiä varten sarjoiksi pakattuina tavaroina. On lisäksi tarkasteltava, onko ne pakattu yhteen tiettyä tarvetta varten tai jonkin erityisen toiminnan suorittamista varten. d) Elintarvikkeiden ja juomien yhdistelmiä ei sallita, jollei kyse ole yhtä ruokalajia koskevasta valmisteesta. i) Elintarvikkeista/juomista koostuvat ”sarjat”, joiden aineosat on tarkoitus käyttää yhdessä valmisruoan tai -aterian taikka juoman valmistamiseen, on luokiteltava 3 yleisen tulkintasäännön b alakohdan mukaisesti. ii) Sääntö ei kuitenkaan kata yhteen pakattuja tuotelajitelmia, jotka koostuvat erilaisista elintarvikkeista, etyylialkoholista (etanolista) tai juomista, joita ei ole tarkoitettu käytettäviksi yhdessä valmisruoan tai -aterian taikka juoman valmistamiseen. Jos tavarat eivät liity toisiinsa siten, että ne muodostavat valmisruoan tai -aterian taikka juoman, niitä ei pidetä sarjana ja yksittäiset tavarat on luokiteltava erikseen asianomaisiin nimikkeisiinsä. Esimerkiksi nk. joulu- tai lahjakoreihin sisältyvät erilaiset tavarat, kuten juusto, viini, samppanja, likööri, tee, hillo, oliiviöljy, hunaja, patee, mausteet ja hedelmät, on luokiteltava erikseen. Kuitenkin elintarvikkeiden ja juomien yhdistelmä, joka on tarkoitettu yksittäisen ruokalajin tai aterian valmistamiseen (esim. ”tiramisusarja”, joka sisältää oikeassa suhteessa Marsala-viiniä, jota on tarkoitus käyttää tiramisun valmistamiseen) on luokiteltava 3 yleisen tulkintasäännön b alakohdan mukaisesti sarjaksi. Toisaalta jos yhdistelmä on tarkoitettu ”sekä syötäväksi että juotavaksi”, vaikka tavarat on pakattu yhteen vähittäismyyntiä varten, tavaroita ei pidetä 3 yleisen tulkintasäännön b alakohdassa tarkoitettuna sarjana, koska niitä ei ole tarkoitettu tiettyä tarvetta varten tai jonkin erityisen toiminnan suorittamista varten. iii) Erilaiset elintarvikkeet/juomat ja kotitaloustarvikkeet, on luokiteltava erikseen. Esimerkiksi vähittäismyyntiä varten muovikääreeseen pakattu ”kahvisarja”, jossa on — maustettua (aromaattista) pikakahvijauhetta — kanelitankoja — pieni ruostumatonta terästä oleva raastin — kannellinen metalliastia (joka sisältää kahvijauhetta) ja — keramiikkamuki, on luokiteltava yksittäisten tuotteiden mukaisesti nimikkeisiin 2101 (maustettu aromaattinen pikakahvijauhe), 0906 (kanelitangot), 8205 (pieni metallinen raastin), 7323 (kannellinen metallinen astia) ja 6912 (keramiikkamuki). Näitä tuotteita ei voida pitää 3 yleisen tulkintasäännön b alakohdassa tarkoitettuina ”vähittäismyyntiä varten sarjoiksi pakattuina tavaroina”, koska ne eivät ole tiettyä tarvetta varten tai jonkin erityisen toiminnan suorittamista varten (tullikoodeksikomitean lausunto, kesäkuu 2008). Kuitenkin yhden kahvikupillisen valmistamiseen tarkoitettu kahviannospussin ja sokeriannospussin kanssa yhteen pakattu kertakäyttöinen muovikuppi, jonka arvo on mitätön (ks. myös osa B (III) ”sarjat, joihin sisältyy merkitykseltään ja arvoltaan mitätön tavara”) luokitellaan sarjaksi.